**Angrepa på arbeidsmiljølova rammer sosialarbeidaranes arbeidsforhold**

**Av Ann-Kristin Nygård, fylkesleiar i FO Sogn og Fjordane**

Stortinget er no i ferd med å behandle dei største og mest omfattande forslaga til endringar i arbeidsmiljølova på lenge. Blir forslaga vedtatt, kjem arbeidslivet til å bli dramatisk endra fordi arbeidsgivarane får større innverknad på kostnad av arbeidstakarane . Føreslåtte endringar går stikk i strid med formålsparagrafen i Arbeidsmiljølova om å sikre trygge tilsettingsforhold og likebehandling i arbeidslivet.

Også barnevernspedagogar, sosionomar, vernepleiarar og velferdsvitarar vil få ein anna, mindre fleksibel og mindre familievennleg kvardag. I likskap med ein nær samla fagrørsle, går Fellesorganisasjonen (FO) derfor imot desse endringane.

Ei auke av midlertidige tilsettingar gir m.a. utrygge tilsettingsforhold, usikker økonomisk situasjon, dårlegare pensjonsrettigheiter og vanskar med å få lån. Når arbeidsgivar får høve til å pålegge meir overtid, vil det medføre at arbeidstakarane får mindre kontroll over eiga fritid. Gjennomsnittsberekning av arbeidstid gir mulegheit for å jobbe meir i periodar. Ein utviding av ramma for dette vil gi ei auka belastning på arbeidstakarane. FO frykter at dette kan bli ei løysning arbeidsgivarar vel framfor, til dømes, nødvendig auke av grunnbemanninga.

FO frykter i tillegg at fleire midlertidige stillingar vil medføre høgare terskel frå arbeidstakarane til å varsle dersom dei opplever at verksemda sine tenester ikkje er kvalitativt gode nok. Frykta for å ikkje få fast stilling ved seinare høve eller at ein vil stå svakare overfor arbeidsgivar dersom det oppstår problem, kan gjer til at fleire vel bort sitt varslingsansvar. Dette er det særleg brukarane av tenestane som vil tape på.

Forslaga, som no ligg i Stortinget, inneheld også mindre utteljing for beredskapsvakt. Mange av FO sine medlemmar jobbar i beredskapsvakt, til dømes i barnevernet, psykiatri og rusomsorg. Dette er ein krevjande beredskap. At den teknologiske utviklinga gjer at ein kan vere mindre stadbunden under beredskapsvakta, endrar ikkje på den faglege og mentale belastninga medlemmane står i når dei går i denne typen vakter.

FO meiner at dagens arbeidsmiljølov er fleksibel nok. Den gjer det muleg å finne dei løysningar det er behov for lokalt gjennom tilgang til å søke dispensasjon frå arbeidstidsordninga. Dagens ordning med vekt på lokal kunnskap og tett dialog mellom fagforeining og verksemd fungerer til det beste for enkeltpersonar sine særlege behov og samtidig kunne ivareta tilsette si helse, miljø og sikkerheit. Regjeringa underkommuniserer bevisst fleksibiliteten som ligg i dagens lovverk, ved å framstille arbeidsmiljølova som rigid og gamaldags.

Etter FO sitt syn er forslaga, som Stortinget no har til behandling, svært lite sosiale. Dei vil belaste familiar og svekke likestillinga. Auka omfang av søndags- og helgedagsarbeid, meir overtid og lengre vakter, vil vere vanskeleg å kombinere med barn og familie. FO er redd for at ved fleire på midlertidig stilling, kan dette gå særleg utover kvinner i fertil alder. Kvinner og unge er allereie i dag overrepresentert blant dei midlertidig tilsette.FO frykter difor at det er spesielt kvinner og ungdom som vil kome dårleg ut om endringane blir vedtatt og gjennomført.

Den norske samfunnsmodellen har i år etter år bidrege til både effektivitet, fordeling og likestilling, samt eit samfunn i stor grad basert på samarbeid og tillit. At regjeringa ynskjer å endre på dette, viser at dei tek ikkje folket på alvor.

Dette ynskjer fagrørsla å reagere på og den 28.januar blir det politisk streik. 1,5 million arbeidstakarar blir involvert, og både LO, YS og Unio står bak. FO har oppmoda sine medlemmar om å delta på markeringa og syne at ei samla fagrørsle er i mot dei føreslåtte endringane i arbeidsmiljølova. Vi ynskjer ikkje å gå baklengs inn i framtida!